1,5 milliarder kroner skal styrke forsvarets indsats i Arktis og Nordatlanten. Det glæder Air Transport Wing i Aalborg.

På Flyvestation Aalborg er der stor tilfredshed med det nye politiske forlig fra Forsvarsministeriet, der sikrer 1,5 milliarder kroner ekstra til at øge Danmarks tilstedeværelse i Arktis. -	Det tager man da mod med tilfredshed. Det er altid dejligt at få noget bedre udstyr til at løse opgaven, for der er professionel stolthed forbundet med det her, siger Hans Peter Andersen, oberstløjtnant og chef for operationsafdelingen, Air Transport Wing, Aalborg. Ifølge den nye politiske aftale er målet at styrke forsvarets evne markant til at følge og overvåge stadig stigende aktivitet i området. -	Det betyder selvfølgelig travlhed. Der kommer til at være mange flere udedage på vores besætninger. Det har også betydet, at vi kommer til at få et par mand mere, siger oberstløjtnanten. Er I rustet til det eller skal i ud at finde nye folk? Vi har faktisk allerede fundet nye folk, vi har ansat et par stykker i år ,og jeg tror der udstår en enkelt ansættelse. Men vi er i gang med opbygningen, så når vi skal være deroppe fast, har vi det uddannet personel til at fortsætte deroppe. Air Transport Wings Challenger fly patruljerer i forvejen flere steder i verden. I Middelhavet deltager et fly lige nu i den europæiske Frontex mission for at overvåge grænsekontrol og sikre, at der ikke sker ulovlige ting som menneskesmugling, ulovligt fiskeri og narkotikasmugling. I Arktis har forsvarets Challenger fly de sidste 20 år patruljeret, og alderen er ved at sætte sine spor. -	Vi er godt rustet, men det er noget aldrende materiel, og når man kigger på den teknologiske udvikling, sker der meget på 20 år. Så derfor ser vi frem til at få noget bedre grej – og også noget som ikke har helt så mange fejl, som vi engang imellem ser på det, vi har, siger Hans Peter Andersen.